Henriette Kjær (KF), 2003-11-21:
Jeg vil gerne sige tak for debatten.
Den var jo lidt som forventet, i og med at vi godt ved, hvor fronterne er, når vi diskuterer det her lovforslag.
Så jeg vil selvfølgelig især sige tak til Venstre og Dansk Folkeparti og til Det Konservative Folkeparti, der støtter forslaget.
Jeg var meget glad for, at fru Charlotte Dyremose jo gjorde det klart, at man ikke tager noget fra nogen, men at man begrænser en stigning.
Det kan så komme til at betyde, at der er nogle, der havde en forventning om at modtage noget, som de så ikke modtager.
Den debat er jo også ganske relevant, men som der også blev sagt af fru Charlotte Dyremose, så er det jo en prioritering, og det her er et led i finansloven.
Den socialdemokratiske ordfører spurgte - det var vist til Dansk Folkepartis ordfører - hvorfor det her skal ramme pensionisterne, når vi taler om at regulere ydelserne i forhold til prisudviklingen.
Der er det jo sådan, at vi i forvejen giver pensionisterne en gunstigere ydelse, i og med at de jo får en boligydelse, der er gunstigere end den boligstøtte, der i øvrigt gives.
Det er jo så også det, der er lagt til grund i lovforslaget her, hvor man har sagt, at der er behov for at beskytte dem i forhold til deres boligsituation.
Men så er der spørgsmålet om afrundingen af husstandsindkomsten.
Og den ændrer vi jo netop, fordi den er fuldstændig tilfældig.
Man opnår en fordel, hvis ens indkomst slutter på 999 kr. Så runder man ned til nærmeste tusinde.
Hvis ens indkomst slutter på 0,1 kr., så har man jo ikke meget glæde af den nedrunding.
Og det er netop lige præcis det, der bliver rådet bod på her.
Nu, hvor vi har fået computere til at kunne regne det faktiske beløb ud, så er det det, vi gør.
Tidligere var det jo sådan, at man lavede den afrunding, fordi det var nemmere at regne ud.
Med hensyn til Enhedslistens spørgsmål var der jo en helt klar modstand, og det har jeg også respekt for.
Det vidste jeg godt der ville være i Enhedslisten.
Så blev der bedt om, at vi kunne få nogle regneeksempler at se på.
Dem vil jeg selvfølgelig meget gerne sende til udvalget, altså tage forskellige familietyper og så vise, hvad det her kommer til at betyde.
Der er faktisk nogen - jeg medgiver, at det ikke er ret mange - der også vil opleve, at de får en højere boligstøtte med det her forslag, fordi der er nogle forskellige grænser, som man kan gå imod.
Men jeg vil sørge for, at udvalget får nogle eksempler.
Så har der været lidt debat, som flere ordførere sådan har grebet i luften, omkring de to rapporter, der kom i går,
i forbindelse med at Rådet for Socialt Udsatte mener, at 30.000 danskere lever under EU's fattigdomsgrænse, og at Red Barnet har lavet en rapport, som forsøger at påvise, at der er 200.000 børn, der lever i fattigdom.
Der vil jeg så sige, at det jo er en reel problemstilling.
Man kan diskutere, om man skal forsøge at forbedre det.
Det er jo en helt anden indsats, der skal til i den forbindelse for at forbedre deres situation.
Så jeg synes, det er malplaceret, og jeg synes, det er for nemt at drage det ind i denne her debat.
Alt i alt vil jeg sige tak for debatten.
Og så må vi jo se, om vi kan komme de uopklarede spørgsmål nærmere under udvalgsbehandlingen.
Jeg har ikke nogen forventninger om, at vi opnår en større politisk enighed.
Jeg synes, det her er helt tydeligt, hvor fronterne er.